Lesen 24
Mipela i Kisim Mani We Bilong Mekim Wok Long Olgeta Hap?
Oganaisesen bilong mipela i save wokim na tilim planti handret milion Baibel na ol narapela buk na nius long olgeta yia, na mipela i no askim ol man long baim. Mipela i save wokim na lukautim ol Haus Kingdom na ol brens ofis. Mipela i sapotim planti tausen bratasista i wok long Betel na ol misineri, na mipela i helpim ol man long taim bilong disasta. Olsem na ating yu tingting, ‘Ol Witnes i kisim mani we bilong mekim ol dispela samting?’
Mipela i no salim plet, o askim ol man givim long namba 10 hap. Tru, mipela i tromoi bikpela mani bilong sapotim wok autim tok, tasol mipela i no save singaut long mani. Winim 100 yia i go pinis, namba 2 Wastaua ol i bin wokim i tokaut olsem mipela i bilip olsem Jehova bai sapotim mipela, na mipela “bai no askim o singautim ol man long givim mani”—na tru tumas, mipela i no bin mekim olsem!—Matyu 10:8.
Mani ol man i givim long laik bilong ol yet i sapotim wok bilong mipela. Planti man i amamas long wok bilong mipela long skulim ol man long Baibel, na ol i givim mani bilong helpim dispela wok. Ol Witnes yet i amamas long givim taim, strong, na mani samting bilong ol, bilong mekim laik bilong God long olgeta hap bilong graun. (1 Stori 29:9) Long Haus Kingdom na long ol kibung bilong mipela, i gat ol kontribiusen boks we ol man husat i laik sapotim wok bilong mipela, ol i ken putim mani long en. Bikpela hap mani i kam long ol lain i no maniman, olsem wido meri em Jisas i tok amamas long en, dispela meri i putim 2-pela liklik koin long bokis mani bilong tempel. (Luk 21:1-4) Olsem na olgeta kain man inap “putim sampela mani i stap” bilong givim “samting ol i pasim tok long bel long givim.”—1 Korin 16:2; 2 Korin 9:7.
Mipela i bilip olsem Jehova bai wok yet long kirapim bel bilong ol man husat i laik ‘kisim ol namba wan hap kaikai i mau na givim long Bikpela bilong givim biknem long em,’ na long dispela rot ol i sapotim wok bilong Kingdom bambai laik bilong Jehova i ken kamap.—Sindaun 3:9.
Wanem samting i mekim na oganaisesen bilong mipela i narapela kain long ol narapela lotu?
Mipela i save mekim wanem long mani ol man i givim long laik bilong ol yet?
zsm_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn